Direcția Patrimoniu Cultural Universitar din cadrul Universității Babeș-Bolyai, prin Muzeul Memorial David Prodan, vă invită miercuri, 13 martie 2024, ora 13:00, la un nou eveniment din seria "Întâlnirile David Prodan".
Într-o zi cu semnificație specială, marcată de împlinirea a 122 de ani de la nașterea istoricului David Prodan, vă așteptăm la prelegerea susținută de conf. univ. Ion Cârja, "Avram Iancu – ipostazele unei biografii".
Tema aleasă constituie atât un necesar prilej de reflecție în anul omagial Avram Iancu, cât și un cadou peste timp oferit istoricului care a trăit cu regretul de a nu fi avut răgazul necesar să cerceteze, dintr-o altă perspectivă, revoluția transilvăneană de la 1848. Vă așteptăm la o prelegere dinamică, menită să aducă în prim-plan un subiect capabil să suscite încă intense dezbateri culturale.
Evenimentul se desfășoară la sediul Muzeului Memorial David Prodan, str. Acad. David Prodan, nr. 1, ap. 7.
Intrarea este liberă.